सहवाग ने माना, क्यूरेटर नहीं है दोषी  
वीरेंद्र सहवाग ने अपने सुर बदलते हुए स्वीकार किया कि उनके लचर प्रदर्शन के लिए पिच क्यूरेटर नहीं बल्कि उनकी टीम दोषी है।
अपने घरेलू मैदान फिरोजशाह कोटला में शुरुआती चार मैचों में से दो में हार झेलने वाले दिल्ली डेयरडेविल्स के कप्तान वीरेंद्र सहवाग ने बृहस्पतिवार को अपने सुर बदलते हुए स्वीकार किया कि उनके लचर प्रदर्शन के लिए पिच क्यूरेटर नहीं बल्कि उनकी टीम दोषी है।  सहवाग आईपीएल में शुरू से ही पिच से बहुत बहुत खुश नहीं दिखे। उन्होंने किंग्स इलेवन पंजाब के खिलाफ पिच में घास छोड़ने के निर्देश दिये और तब इस पर रनों का अंबार लग गया था। दिल्ली ने वह मैच जीता लेकिन रायल चैलेंजर्स बेंगलूर के खिलाफ अगले मैच में टीम को हार का सामना करना पड़ा जिसके बाद सहवाग ने पिच की आलोचना की थी।  सहवाग के सुर आज हालांकि बदल गए। उन्होंने कहा कि हम पिच के लिए क्यूरेटर पर दोष नहीं मढ़ सकते। हमें खुद भी सुधार करना होगा। पिछले मैच में हमारे गेंदबाज अच्छी पिच पर बढ़िया प्रदर्शन नहीं कर पाए थे।